**Tiny Landsby midt i Svendborg bygget med udgangspunkt i en nytænkning af bindingsværkskonstruktion.

HVAD**Jeg vil foreslå, at vi etablerer en Tiny House bydel centralt i Svendborg, hvor bygningerne er en nytænkning af vores oprindelige bindingsværks konstruktioner.
Små bygninger der blander materialer som mørtel, mursten, træ og strå.

**HVORFOR**Den byggestil der i øjeblikket hersker i Svendborg, fremstår koldt, kantet og uden bløde og skæve vinkler. Tagene er flade og vi genkender ikke vores historiske byggestil.
Det virker utrygt og fremmed.

Fra 1500-tallet til 1800-tallet var bindingsværkskonstruktionen den overvejende byggestil.
At tage udgangspunkt i vores fælles historie med bindingsværk konstruktioner vil genskabe forbindelsen til vores rødder og skabe følelser af ro og tryghed.

**HVOR**
Det kunne være på Godsbanepladsen( inden den cementeres), på pladsen bag Toldboden på Jessens mole, og der kunne måske være mindre klynger af Tiny houses andre steder i byen.

**HVEM**
Der etableres i dag alt for mange boliger for den samme type mennesker: ældre, seniorer, unge, etc.
Ligesom vi har fokus på biodiversitet i naturen, tror jeg, at tidsånden vil have mere og mere fokus på alders diversitet:
At alle aldre har noget at byde ind med, og at det er vigtigt, at vi inspirerer og lærer af hinanden
Landsbyens beboere består derfor af unge og seniorer, der både kan hjælpe hinanden, lære af hinanden og inspirere hinanden i et dagligt liv.
De ældre kan have brug for hjælp til at følge med udviklingen og de unge , hvoraf mange i dag har eksistentielle udfordringer, kan læne sig op af den tryghed, der ligger i seniorernes erfaring .

**CITTASLOW**
Tiny bebyggelserne skal være med til at fastslå, at Svendborg er en Cittaslow by.
*Bæredygtighed, gæstfrihed, kvalitet, lokale arbejdsgange og produkter og udvikling med omtanke er tråden af værdier, der binder landsbyen sammen.*

*Omgivelserne skal vægte biodiversiteten i naturen, og maden, der tilberedes i fælleskøkkenet, er selvfølgelig lokal og økologisk.
Landsbyen hylder Cittaslow kriteriet om balance mellem natur og cement og finder en naturlig inspiration i de øvrige 71 Cittaslow kriterier.*

**ERHVERV og IDE**
Tiny Husene skal designes som en moderne gentænkning af bindingsværkskonstruktionen i samme materialer; træ, mørtel, mursten og strå.

Det er små overskuelige enheder, der husker os på, hvor vi kommerfra og genskaber det gode håndværk fra tidligere tider på en moderne måde, der passer ind i vores tidsånd hvor der er fokus på:
*Fællesskab, enkelhed og bæredygtighed.*

Udviklingen og arbejdet med Landsbyen bliver et stort og tværfagligt projekt, der inddrager:
Kommunen, håndværker elever og undervisere fra erhvervsskolen, virksomheder i kommunen, pensionerede håndværkere og andre interessent grupper.

*Hermed lever vi op til Cittaslow værdien om lokal arbejdskraft.*

**TURISME**

Cittaslow-Tiny- Landsbyen midt i Svendborg vil helt naturligt tiltrække nysgerrige turister, måske især fra de 280 andre Cittaslow byer i verden.

Venligst
Dorte Have
[www.city-coach.dk](http://www.city-coach.dk)
13. Maj 2023